**Regulamentul Campionatului Moldovei 2015 la Ce? Unde? Când? în format sportiv în limba română**

**1. Dispoziții generale**

1.1 Campionatul Moldovei la Ce? Unde? Când? în format sportiv în limba română (mai departe – Campionat) este un turneu oficial organizat sub egida Asociației Internaționale a Cluburilor (Международная Ассоциация Клубов (МАК)).

1.2 Locul și data desfășurării Campionatului: 28 martie 2015, restaurantul Lebăda Albă (mun. Chișinău, str. Albișoara 84/6).

1.3 Organizator al Campionatului este Clubul Moldovenesc de Jocuri Intelectuale (CMJI) în colaborare cu Clubul ”Intigra”.

1.4 Comitetul de organizare al Campionatului: reprezentanți desemnați din partea CMJI și Clubul Intigra.

1.5 Redactor al pachetului de întrebări: Doina Leca.

1.6 Toate întrebările care vor apărea pe parcursul Campionatului și care nu sunt stipulate în acest Regulament vor fi decise de Comitetul de organizare.

**2. Participanții în Campionat**

2.1 Are dreptul să participe în Campionat echipa care a completat fişa de înregistrare (la startul Campionatului) şi a achitat taxa de participare. În fişă sunt indicaţi jucătorii echipei (cel puţin 3 şi cel mult 8 jucători).

2.2 În Campionat, pentru echipă pot juca doar jucătorii menţionaţi în fişa de înregistrare. Un jucător nu se poate înregistra în mai mult de o echipă.

2.3 Jucătorii înregistraţi pentru o echipă în Campionat trebuie să corespundă următoarelor condiţii:

a) să fie cetăţeni ai Republicii Moldova sau locuitori ai Republicii Moldova în hotarele recunoscute. În cazurile problematice, jucătorii trebuie să confirme documentar îndeplinirea acestei condiţii. În calitate de acte confirmative pot servi buletinul de identitate, paşaportul, permisul de şedere, permisul de şedere temporar, viza de tip C sau D, sau (pentru persoanele care nu au nevoie de viză) şederea în Republica Moldova pe o perioadă cumulativă de cel puţin 3 luni de la ediţia precedentă a Campionatului Moldovei.

b) pentru jucătorii care nu corespund punctului a) – să participe în cel puţin trei competiţii organizate de CMJI pe teritoriul Republicii Moldova, începând cu data de 1 septembrie 2014 şi până la data Campionatului Moldovei – nu mai mult de un astfel de jucător per echipă.

2.4 Echipele care au anunţat Comitetul de organizare despre necorespunderea criteriilor din punctul 2.3. până la începerea Campionatului, pot participa în Campionat în afara concursului. Dacă necorespunderea echipei criteriilor punctului 2.3. a fost descoperită pe parcursul sau după finalizarea Campionatului, echipa care a încălcat astfel regulamentul va fi descalificată, iar rezultatul acesteia va fi exclus din clasamentul oficial al Campionatului.

**3. Modul de desfăşurare**

3.1 Campionatul este compus din 4 runde a câte 15 întrebări.

3.2 Modul de desfăşurare a jocului este reglementat de Codul Jocului Intelectual cu timp fixat.

3.3 Schimbările de jucători pot fi realizate doar între runde. Jucătorii pot părăsi masa în orice moment, dar pot reveni doar în pauza dintre întrebări şi cu permisiunea prezentatorului.

3.4 Modul de aranjare a echipelor în sală este determinat de Comitetul de organizare.

**4. Prezentatorul, Juriul, Comisia de contestaţii**

4.1 Juriul Campionatului ia decizia cu privire la validarea răspunsurilor, ghidându-se după criteriile de acceptare menţionate la fiecare răspuns. În Juriu intră prezentatorul şi câteva persoane indicate de prezentator.

4.2 Comisia de contestaţii a Campionatului va fi compusă din 3 persoane şi va fi comunicată de Comitetul de organizare înainte de începutul jocului.

4.3 Echipa poate depune o contestaţie pentru acceptarea propriului răspuns, care nu corespunde cu răspunsul autorului, sau pentru anularea întrebării care conţine o greşeală factologică importantă. Dacă Comisia de contestaţii va recunoaşte existenţa unei greşeli dar nu o va considera importantă, atunci întrebarea nu va fi anulată.

4.4 Echipa care doreşte să depună o contestaţie trebuie să depună un gaj în mărime de 200 de lei. Gajul este transmis unui membru al Comitetului de organizare, care în schimb eliberează echipei o fişă pentru depunerea contestaţiei. În cazul în care contestaţia este acceptată, gajul este returnat echipei în volum total. În cazul în care contestaţia este respinsă, gajul rămâne la dispoziţia Comitetului de organizare. Dacă întrebarea este anulată pe motiv de contestare, toate gajurile referitoare la întrebarea respectivă sunt returnate echipelor.

4.5 Contestaţiile sunt transmise Comitetului de organizare pe fişele corespunzătoare după cum urmează: în termen de 15 minute după finisarea fiecărei runde, după runda 1 – pentru întrebările rundei 1, după rundele 2-4 - pentru întrebările din runda respectivă și runda precedentă.

4.6 Deciziile cu privire la contestaţii se iau prin majoritate simplă. Fiecare membru al Comisiei de Contestaţii trebuie să se pronunţe pentru sau contra acceptării contestaţiei.

4.7 În cazul în care contestaţia este acceptată sunt acceptate şi răspunsurile similare ale altor echipe; în cazul anulării întrebării, sunt anulate punctele echipelor care au răspuns corect la întrebarea respectivă.

**5. Clasamentul**

5.1 Clasamentul este determinat în baza numărului de puncte acumulate de echipă (numărul de răspunsuri corecte).

5.2 Cu excepţia primelor 3 locuri, în caz de egalitate de puncte între câteva echipe, aceste echipă împart locurile corespunzătoare.

5.3 În caz de egalitate de puncte pentru echipele de pe primele 3 locuri, se desfăşoară o rundă suplimentară din 5 întrebări. Dacă în această rundă suplimentară echipele vor răspunde la acelaşi număr de întrebări, atunci va fi avantajată echipa cu cea mai bună sumă a locurilor ocupate în fiecare rundă. Dacă egalitatea se va păstra şi la acest indicator atunci va fi avantajată echipa care a dat un răspuns mai aproape de final (cu excepţia rundei suplimentare).

5.4 În urma determinării clasamentului, echipa de pe locul 1 devine Campioană a Moldovei 2015 la Ce? Unde? Când? în limba română.